
ATZINUMS
Zivsaimniecības komiteja aicina par jautājumu atbildīgo Budžeta kontroles komiteju rezolūcijas priekšlikumā, ko tā pieņems, iekļaut turpmāk minēto:
1.	pieņem zināšanai Revīzijas palātas ziņojumu par Eiropas Zivsaimniecības kontroles aģentūras (“Aģentūra”) gada pārskatiem par 2024. finanšu gadu, Aģentūras 2024. gada darbības pārskatu un tās valdes veikto minētā pārskata analīzi un novērtējumu;
2.	pauž gandarījumu par Revīzijas palātas veiktajām darbībām un Revīzijas palātas paziņojumu, ka Aģentūras pārskati par 2024. gada 31. decembrī slēgto gadu atbilst Savienības finanšu noteikumiem un Komisijas grāmatveža pieņemtajiem grāmatvedības noteikumiem; pieņem zināšanai Revīzijas palātas konstatējumus par vadības un kontroles sistēmām un atkārtoto pārnesumu izmantošanu; atzinīgi vērtē Aģentūras paskaidrojumus un apņemšanos risināt šos jautājumus; 
3.	norāda, ka 2024. gadā Aģentūra no Savienības vispārējā budžeta sākotnēji saņēma iemaksu 30,58 miljonu EUR apmērā, proti, par 1,61 % lielāku summu nekā 2023. gadā; galīgā vispārējā budžeta iemaksa, ko Aģentūra saņēma pēc budžeta grozījuma apstiprināšanas, bija 30,79 miljoni EUR, proti, par 2,31 % lielāka summa nekā 2023. gadā; atzīmē, ka gan Aģentūras gada budžets, gan tās darbinieku skaits ir vieni no mazākajiem salīdzinājumā ar citām Savienības aģentūrām; uzsver, ka tikmēr Aģentūras darbība ir pastiprinājusies, jo īpaši centieni apkarot NNN zveju un tās ietekmi uz Savienības un tās tālāko reģionu zvejas krājumu ilgtspēju, ekonomiku, suverenitāti un drošību;
4.	uzsver, ka Aģentūra saņēma arī “citus ieņēmumus” 1,23 miljonu EUR vērtībā, tāpēc Aģentūras kopējie ieņēmumi bija 32,02 miljoni EUR;
5.	pieņem zināšanai, ka 2024. finanšu gadā Aģentūra spēja īstenot 99,5 % no savas gada darba programmas salīdzinājumā ar 98 % 2023. gadā; norāda, ka Aģentūra spēja veikt savas darbības un izpildīt savu budžetu, kā plānots; pauž atzinību Aģentūrai par budžeta izpildi 100 % apmērā saistību izteiksmē un 76,6 % apmērā maksājumu izteiksmē, kas ir par 4 % vairāk nekā 2023. gadā; norāda, ka, ņemot vērā piešķirtos ieņēmumus, Aģentūra ir panākusi 92,3 % izpildi saistību ziņā un 76,9 % izpildi maksājumu ziņā; uzskata, ka šāds īstenošanas līmenis un publisko līdzekļu izmantošanas efektivitāte ir labas pārvaldības piemērs, kam būtu jākalpo par piemēru citām ES aģentūrām, jo īpaši laikā, kad budžeta disciplīnai un atbildīgai līdzekļu izmantošanai ir jābūt prioritātei;
[bookmark: _Hlk220419949]6.	atgādina par Savienības “nulles tolerances” pieeju attiecībā uz nelegālu, nereģistrētu un neregulētu (NNN) zveju un Aģentūras būtisko lomu cīņā pret NNN zveju, kā arī par Aģentūras ieguldījumu kopējās zivsaimniecības politikas (KZP) īstenošanā; šajā sakarībā pauž nožēlu par to, ka, ņemot vērā pamatlīguma termiņa beigas un kavēšanos ar kopīgā iepirkuma līgumu ar Frontex, nebija iespējams fraktēt fiksētus aviācijas resursus; brīdina, ka šo aviācijas resursu nepieejamība ierobežo Aģentūras reālās operatīvās spējas efektīvi apkarot NNN zveju; aicina pārskatīt šīs procedūras, lai novērstu traucējumus, kas varētu veicināt nelikumīgas zvejas darbības Eiropas ūdeņos; atzīmē, ka atkrastes patruļkuģu fraktēšanas izdevumi samazinājās par 2,5 %;
7.	uzsver, ka, neraugoties uz pašreizējiem centieniem, NNN zveja joprojām ir nopietna problēma ES ūdeņos, tā kropļo konkurētspēju, kaitē zivju krājumu ilgtspējai un apdraud ES zvejniecības nozares un piekrastes kopienu ekonomisko dzīvotspēju; uzsver, ka ir steidzami jāstiprina gaisa un jūras novērošanas un uzraudzības spējas, jānodrošina efektīvas un samērīgas kontroles un inspekcijas sistēmas un jāsniedz mērķorientēts atbalsts un apmācība valsts iestādēm un vietējām piekrastes kopienām, lai efektīvi atklātu, novērstu un apkarotu NNN darbības visos ES ūdeņos;
8.	uzsver, cik svarīga ir Aģentūras paļaušanās uz ārējiem ieņēmumu avotiem, lai nodrošinātu līdzekļus tās tiesību aktos noteikto mērķu sasniegšanai;
9.	uzsver, ka par zvejas darbību kontroli galvenokārt atbild dalībvalstis, savukārt Aģentūras uzdevumi nepārsniedz atbalstu un koordināciju, kā arī palīdzības sniegšanu dalībvalstīm šajā jomā; jo īpaši uzsver, ka ir svarīgi, lai Aģentūra ar vienotu, paredzamu un pārredzamu pārraudzību palīdzētu saskaņot kontroli, izvairoties no atšķirīgām interpretācijām starp dalībvalstīm, kas var radīt nevienlīdzīgu attieksmi, un ar šīm darbībām nodrošinātu vienlīdzīgus konkurences apstākļus un vienlīdzību kontroles jomā; stingri norāda, ka zvejas darbību kontroles trūkumu nedrīkst kompensēt, palielinot papildu slogu operatoriem vai likvidējot vienlīdzīgus konkurences apstākļus;
10.	uzsver, ka saskaņā ar nesen pieņemto pārskatīto Zivsaimniecības kontroles regulu palielinājās Aģentūras darba slodze, jo īpaši darbs, ko tā veic, lai nodrošinātu noteikumu saskaņotāku piemērošanu dalībvalstīs; uzsver, ka aizvien lielāki pienākumi bez pietiekamiem resursiem vājinātu Aģentūras spēju veikt tās svarīgos uzdevumus; 
[bookmark: _Hlk219831144]11.	aicina Komisiju sadarboties ar Aģentūru, izstrādājot deleģētos un īstenošanas aktus nesen pieņemtajai Zivsaimniecības kontroles regulai un ar tās darbībām saistītajām regulām; atgādina, ka nozarei ir jāvirza šā satvara īstenošana, izveidojot projektus, kas atbalsta zivsaimniecības nozares ieinteresētās personas un pārvaldes iestādes pārejā uz digitālajiem rīkiem un atjauninātiem noteikumiem;
12.	tāpēc uzsver, ka ir jānodrošina, lai Aģentūrai pieejamie finanšu resursi un cilvēkresursi saskanīgi atbilstu veicamo darbību pieaugumam, un jānovērš papildu spiediens uz personāla darbību un darba apstākļu kvalitāti; aicina Aģentūru arī turpmāk censties nodrošināt piešķirto apropriāciju optimālu izlietojumu;
13.	aicina Aģentūru atbalstīt dalībvalstis Regulā (ES) 2023/2842 definēto smago pārkāpumu un jo īpaši tās 90. panta 2. punkta p) apakšpunktā minēto pārkāpumu, kas saistīti ar piespiedu darbu, uzraudzībā un identificēšanā; norāda, ka ir svarīgi nodrošināt pienācīgu apmācību ES inspektoriem smagu pārkāpumu uzraudzībā un atklāšanā;
14.	norāda, ka 2024. gadā Aģentūra ziņoja par kopumā 45 734 inspekcijām, kas ir par 1,65 % vairāk nekā 2023. gadā; uzsver, ka, lai gan inspekciju skaits ir palielinājies, kas liecina par efektīvāku resursu sadali, tas arī liecina, ka visos ES ūdeņos joprojām ir jāveic efektīva uzraudzība un izpilde; uzskata, ka tas, ka salīdzinājumā ar 2023. gadu par 14 % ir palielinājies to inspekciju skaits, kurās konstatēts vismaz viens iespējams pārkāpums, sniedz vērtīgu ieskatu, ka ir vēl vairāk jāstiprina atbilstība un jānodrošina efektīvu uzraudzību; uzsver, ka Aģentūrai būtu jāturpina palielināt inspekcijas darbības, lai stiprinātu izpildi, aizsargātu zivju krājumus un garantētu zvejnieku iztikas līdzekļus;
15.	atkārtoti apstiprina mūsu apņemšanos izveidot uz noteikumiem balstītu starptautisku sistēmu un uzsver Savienības svarīgo lomu okeānu savstarpējā pārvaldībā un diplomātijā; šajā sakarībā un saistībā ar cīņu pret NNN zveju uzsver, ka aģentūrai ir svarīgs uzdevums veicināt esošo ES kontroles sistēmu plašāku un saskaņotu piemērošanu, kā arī sadarbību ar trešām valstīm, lai palīdzētu stiprināt globālu noteikumos balstītu kārtību un cita starpā apkarotu nelegālu zveju un nodrošinātu, ka tiek ievērotas uz zvejas kuģiem strādājošo cilvēktiesības, tostarp sociālās tiesības;
16.	uzsver, ka uz noteikumiem balstītas ilgtspējīgas zivsaimniecības starptautiskās pārvaldības sistēmas uzticamība ir atkarīga arī no Savienības spējas garantēt, ka no trešām valstīm Eiropas tirgū importētie zivsaimniecības produkti ir ražoti, ievērojot tādas pašas prasības, kas izvirzītas ES flotēm; brīdina, ka pastāv negodīgas konkurences risks, ja šī saskaņotība netiek stingri nodrošināta;
17.	atzinīgi vērtē EFCA sniegto atbalstu Savienības darbam reģionālajās zvejniecības pārvaldības organizācijās (RZPO) un sadarbībai ar trešām valstīm, lai uzlabotu atbilstību, vienlīdzīgus konkurences apstākļus un nodrošinātu spēju veidošanu; uzsver aģentūras izšķirošo lomu atbalsta sniegšanā dalībvalstīm Vidusjūras Vispārējās zivsaimniecības komisijas (GFCM) izveidoto zvejas lieguma apgabalu (FRA) koordinētā uzraudzībā;
18.	ar gandarījumu atzīmē, ka Aģentūra saskaņā ar Regulas (ES) 2019/473 8. pantu turpina sadarboties ar Eiropas Robežu un krasta apsardzes aģentūru (Frontex) un Eiropas Jūras drošības aģentūru (EMSA), atbalstot valstu iestādes, kas pilda krasta apsardzes funkcijas; uzskata šo sadarbību par labu piemēru Savienības aģentūru savstarpējai sadarbībai un sinerģijai, kas būtu jāatbalsta un kam būtu jākalpo par paraugu aģentūrām citās jomās; mudina Aģentūru turpināt centienus šajā saistībā;
19.	pauž pārliecību, ka ir lietderīgi arī pastiprināt sadarbību starp Aģentūru un Eiropas Vides aģentūru (EVA), jo īpaši datu kopīgošanas jomā, un Eiropas Kosmosa aģentūru (EKA); šajā sakarībā atzinīgi vērtē to, ka ir parakstīts saprašanās memorands ar EVA, lai apmainītos ar informāciju un zināšanām un īstenotu izmēģinājuma projektus jūrā, jo īpaši projektu, kas attiecas uz jūras piedrazojumu, cita starpā pamestu vai pazaudētu zvejas rīku monitoringu, atgūšanu, savākšanu un reciklēšanu noteiktās jūras zonās;
20.	uzsver Aģentūras lomu spēju veidošanas un apmācības piedāvāšanā trešām valstīm un to, ka Aģentūra pilda ļoti svarīgu uzdevumu, nodrošinot vienlīdzīgus konkurences apstākļus ar visām piekrastes valstīm;
21.	norāda, ka, lai gan NNN zveja joprojām ir nopietna problēma ES ūdeņos, mērķtiecīgs atbalsts un lielākas spējas var uzlabot atbilstību un izpildi; tādēļ uzsver, ka EFCA arī turpmāk būtu jāpastiprina apmācība un atbalsts valstu iestādēm, inspektoriem un vietējām ES piekrastes kopienām, lai labāk atklātu, novērstu un apkarotu NNN zvejas darbības;
22.	uzsver Aģentūras būtisko lomu starptautisko zivsaimniecības noteikumu ievērošanas veicināšanā un patiesi vienlīdzīgu konkurences apstākļu nodrošināšanā starp Savienību un visām piekrastes valstīm, jo īpaši dalītās vai kopīgi pārvaldītās zvejniecībās; norāda, ka ir svarīgi īstenot koordinētu iesaisti gan Savienībā, gan ārpus tās, lai garantētu ilgtspējīgu zivsaimniecību, saglabātu godīgu konkurenci un aizsargātu mūsu piekrastes reģionu ilgtermiņa sociālo un ekonomisko dzīvotspēju;
23.	norāda, ka 2024. gada 31. decembrī bija aizpildīti 97 % no štatu sarakstā paredzētajām amata vietām un darbā bija pieņemti 75 no Savienības budžetā apstiprinātajiem 77 pagaidu darbiniekiem; pieņem zināšanai izdevumu par personālu palielināšanos par 6,7 % salīdzinājumā ar 2023. gadu;
24.	uzsver Aģentūras apņemšanos nodrošināt vienlīdzīgu attieksmi pret visiem darbiniekiem un panākt dzimumu līdztiesību visās pakāpēs un atbildības līmeņos; ar bažām atzīst, ka sievietes veido 39 % no AD 8 vai augstākas pakāpes darbinieku skaita un šī situācija nav mainījusies kopš 2021. gada, kaut arī kopējais sieviešu īpatsvars darbinieku vidū ir 50 %; tādēļ norāda, ka ir jādara vairāk, lai panāktu paritāti vadības līmenī; atkārtoti aicina Aģentūru īstenot un stiprināt dzimumu paritātes stratēģiju un iekļautības politiku;
25.	atkārtoti pauž pārliecību, ka nepietiekams finansējums un īpaša norobežota un autonoma zvejniecības un akvakultūras fonda neesamība Komisijas priekšlikumā par daudzgadu finanšu shēmu 2028.–2034. gadam apgrūtinās mērķorientētu sadarbību starp Aģentūru un dalībvalstīm; norāda, ka pietiekama īpaša finansējuma trūkums arī ļoti negatīvi ietekmētu ES zvejas floti un tās spēju nodrošināt atbilstību pārskatītajai Zivsaimniecības kontroles regulai un līdz ar to varētu apdraudēt vajadzīgo kopējās zivsaimniecības politikas īstenošanu;
26.	pauž bažas arī par to, ka pietiekamu un tieši šim mērķim paredzētu zivsaimniecības fondu neesamība nākamajā DFS apdraudēs Aģentūras spēju atbalstīt KZP īstenošanu, jo īpaši zivsaimniecības kontroles saskaņošanu starp dalībvalstīm, apdraudēs cīņu pret NNN zveju un samazinās vienlīdzīgus konkurences apstākļus starp ES flotēm un arī starp ES flotēm un trešo valstu flotēm; pauž nožēlu par to, ka trūkst pietiekama finansējuma, un tādēļ aicina Komisiju un dalībvalstis nākamajā DFS paredzēt Aģentūras budžetam vismaz tādas pašas summas salīdzināmās cenās;
27.	ierosina sniegt Aģentūras izpilddirektorei apstiprinājumu par Aģentūras 2024. finanšu gada budžeta izpildi.

[bookmark: FootprintPageAD]PIELIKUMS. PIENESUMA DEKLARĀCIJA
<FootprintIntro>Atzinuma sagatavotājs, pilnībā uzņemoties visu atbildību, apliecina, ka viņš savā atzinumā nav iekļāvis pienesumu no interešu pārstāvjiem, uz kuriem attiecas Iestāžu nolīgums par obligātu pārredzamības reģistru[footnoteRef:1], vai no trešo valstu publisko iestāžu, tostarp to diplomātisko pārstāvniecību un vēstniecību, pārstāvjiem, kas būtu jānorāda šajā pielikumā saskaņā ar Reglamenta I pielikuma 8. pantu.</FootprintIntro> [1:  Iestāžu Nolīgums (2021. gada 20. maijs) starp Eiropas Parlamentu, Eiropas Savienības Padomi un Eiropas Komisiju par obligātu pārredzamības reģistru (OV L 207, 11.6.2021., 1. lpp., ELI: http://data.europa.eu/eli/agree_interinstit/2021/611/oj).] 

